O‘zbekistonda Matiz va Captiva’ning o‘yinchoq shakli ishlab chiqarilmoqda

Toshkentdagi Man Joy Toys mas’uliyati cheklangan jamiyati 2014-yildan milliylik aks etgan qo‘g‘irchoq va o‘yinchoqlarni yurtimiz ichki bozoriga chiqara boshladi, deb xabar bermoqda O‘zA.

2009-yilda ish boshlagan mazkur korxonada dastlab olti turdagi o‘yinchoqlar ishlab chiqarilgan bo‘lsa, bugungi kunda 70 turdagi plastik va yumshoq o‘yinchoqlar — 10 turda mashinalar, uy-ro‘zg‘or buyumlari, sport anjomlari, turli shakl va hajmdagi yig‘ma o‘yinchoqlar tayyorlanmoqda.
— Zamonaviy texnologiyalar bilan jihozlangan korxonamizda milliy o‘yinchoq va qo‘g‘irchoqlar turini yanada ko‘paytirish niyatidamiz, — deydi korxona rahbari Muhammadjon Mirsoatov. — Hozir yurtimizda ishlab chiqarilayotgan yengil avtomobillarning ikki turi — Matiz va Captiva hamda MAN yuk avtomobilining o‘yinchoq shakli tayyorlanmoqda. Boshqa avtomobil maketlarini yasash ishlari ham olib borilmoqda.

20 nafarga yaqin ishchi faoliyat yuritayotgan korxonada bir yilda 200 mingta o‘yinchoq tayyorlash rejalashtirilgan.
— Ayni paytda o‘zbek tilida “So‘zlovchi alifbe”ni ishlab chiqarishga hozirlik ko‘ryapmiz, — deydi dizayner Abdumalik Abdug‘afforov. — Alifbening “tez aytish”, “sinovli o‘yin”, “o‘rganamiz”, “imtihon”, “uy hayvonlari”, “ranglar va raqamlar” deb ataluvchi tugmachalarini bossangiz, bolajonlarga birlamchi saboqlar beriladi. Unda takrorlash va qo‘shiqni birga aytish kabi qulayliklar ham mujassam. Kelgusida ikki yoki uch tilda so‘zlovchi o‘yinchoqlarni tayyorlash borasida ishlar olib borilmoqda.